<classify> Katibu Mkuu wa Kamati ya Olimpiki Tanzania TOC, Filbert Bayi alisema kuwa, kifimbo hicho, ambacho kitawasili nchini Aprili 8 kitapitishwa katika maeneo mbalimbali ya jiji la Dar es Salaam kabla ya kutua Ikulu Aprili 10, ambako kitapokewa na Magufuli.Bayi alisema kifimbo hicho kitapitishwa katika maeneo mbalimbali ikiwemo Daraja la Nyerere, jengo la Bandari ambalo ni refu zaidi nchini, gerezani katika kituo cha mabasi ya mwendo kasi, yote hiyo ikiwa ni sehemu ya kutangaza fursa za utalii nchini.Alisema kuwa pia kifimbo hicho kitakuwa katika Uwanja wa Taifa Aprili 9, ambako kutakuwa na burudani mbalimbali za muziki wa dansi na kiasili kutoka kwa bendi ya muziki wa dansi ya Twanga Pepeta, msanii wa bongo fleva, Judith Wambura Lady Jay Dee na kwaya ya Shule ya Sekondari ya Jitegemee zitatumbuiza uwanjani hapo.Bayi alisema kuwa kifimbo hicho kitatangaza fursa za utalii, hasa zilizopo Dar es Salaam na Arusha, ambako pia kifimbo hicho kitapelekwa kabla ya kurudi tena Dar es Salaam.Kifimbo hicho kilikuja kwa mara ya kwanza nchini mwaka 1998, ambako Ikulu kilipokewa na Rais wa Awamu ya Tatu, Benjamin Mkapa na baadae Rais wa Awamu ya Nne Jakaya Kikwete aliyekipokea kifimbo hicho mwaka 2010 kwa michezo ya New Delhi, India na mwaka 2014 iliyofanyika Glasgow, Scotland.Kifimbo cha Malkia hupokewa na viongozi wa nchi na huashiria mwanzo wa maandalizi ya michezo ijayo ya Jumuiya ya Madola, ambayo mwakani itafanyika Gold Coast, Australia. Michezo iliyopita ya Jumuiya ya Madola ilifanyika Glasgow, Scotland, ambapo Tanzania pamoja na kupeleka timu za michezo kadhaa, ilirudi mikono mitupu.Kifimbo hicho cha Malkia kitawasili nchini kikitokea Nairobi, Kenya. Naye Katibu msaidizi wa TOC, Suleiman Jabir aliwataka wananchi wa Dar es Salaam kujitokeza kwa wingi kushiriki katika mbio hizo za kifimbo cha Malkia na kushuhudia.Kifimbo kinapokimbizwa kinapiga picha maeneo yote kitakapopitishwa na kuonekana katika nchi mbalimbali duniani na kutangaza utalii wa Tanzania.  <topic>: michezo 